Vlada Republike Hrvatske

Izvješće o aktivnostima i rezultatima

hrvatskog predsjedanja Vijećem Europske unije

(1. siječnja 2020. – 30. lipnja 2020.)

24. srpnja 2020.

## Pripreme za predsjedanje Republike Hrvatske Vijećem Europske unije

Predsjedanje Republike Hrvatske Vijećem Europske unije, prvo u povijesti, postavljeno je kao ključan prioritet Programa Vlade 2016.-2020. Za Hrvatsku, kao najmlađu članicu Europske unije, predsjedanje Vijećem Europske unije, i to samo šest i pol godina od pristupanja EU, predstavljalo je priliku da predstavi sebe i svoje sposobnosti Europi i svijetu, snažno potvrdi svoju privrženost europskom projektu te pruži doprinos učinkovitom funkcioniranju i daljnjem razvoju EU. Sveobuhvatne pripreme započele su 2017. i trajale do kraja 2019. godine. Hrvatska je preuzela šestomjesečno predsjedanje 1. siječnja 2020. od Finske te je ono završeno 30. lipnja 2020. Od 1. srpnja 2020. predsjedanje Vijećem je preuzela Njemačka.

U ovom se Izvješću daje pregled priprema, tijeka predsjedanja i njegovih važnijih rezultata.

Prioriteti hrvatskog predsjedanja Vijećem EUoblikovani su u četiristupa: „Europa koja se razvija“, „Europa koja povezuje“, „Europa koja štiti“ i „Utjecajna Europa“. Na tim tematskim cjelinama razrađen je i sveobuhvatan Program predsjedanja. Njih je predsjednik Vlade Andrej Plenković predstavio javnosti 30. listopada 2019. Tom je prilikom prvi put predstavljen i službeni slogan hrvatskog predsjedanja – „Snažna Europa u svijetu punom izazova“, kao i odabrani vizualni identitet, grafičko ishodište kojeg je hrvatski povijesni grb.

Predstavljajući prioritete i program predsjedanja, predsjednik Vlade naglasio je da hrvatsko predsjedanje dolazi na početku novog petogodišnjeg institucionalnog i zakonodavnog ciklusa EU i s novim čelnicima europskih institucija, ponajprije novim sastavom Europske komisije i Europskog parlamenta te novim predsjednikom Europskog vijeća. U nizu specifičnih okolnosti koje prate početak hrvatskog predsjedanja, predsjednik Vlade dodatno je ukazao na neizvjesnost vezanu za uređeni izlazak Ujedinjene Kraljevine iz EU, što značajno utječe na čitav europski projekt i nalaže mudrost u upravljanju tim procesom. U takvom kontekstu Hrvatskoj su pripali čast i dužnost biti kormilarem zajedničkog europskog projekta u daljnjoj izgradnji snažne Europe.

Prioriteti hrvatskog predsjedanja predstavljeni su i raspravljeni u Hrvatskoj na četiri zasebne tematske konferencije: 8. studenog 2019. – „Europa koja povezuje“ (Rijeka); 12. studenog 2019. – „Europa koja štiti“ (Split); 26. studenog 2019. – „Utjecajna Europa“ (Osijek); 3. prosinca 2019. – „Europa koja se razvija“ (Varaždin). Time je projekt predsjedanja približen građanima svih dijelova Hrvatske.

Istovremeno je pripremljen i sveobuhvatni Program hrvatskog predsjedanja Vijećem EU(u nastavku Program predsjedanja),na kojem je rad započeo početkom 2019. Nakon što je 1. veljače 2019. održana tematska sjednica Međuresornog koordinacijskog vijeća za predsjedanje RH Vijećem EU te slijedom smjernica Upravljačkog vijeća za predsjedanje RH Vijećem EU 2020., započeo je intenzivan međuresorni rad na pripremi Programa predsjedanja. U razdoblju od veljače do srpnja 2019. godine provedeno je nekoliko krugova usuglašavanja teksta Programa.

U travnju 2019., u svrhu bolje operacionalizacije rada tijela državne uprave, Vlada je usvojila Odluku o određivanju koordinatora i pripremi prijedloga Programa predsjedanja Republike Hrvatske Vijećem Europske unije 2020. Od rujna do prosinca 2019. konačni nacrt Programa predsjedanja usuglašavao se s Uredom predsjednika Vlade, nakon čega je Vlada usvojila Program predsjedanja na svojoj sjednici održanoj 27. prosinca 2019.

Izradi Programa i prioriteta predsjedanja prethodio je, sukladno uobičajenoj praksi, rad na usuglašavanju Osamnaestomjesečnog programa Vijeća EU za razdoblje od 1. siječnja 2019. do 30. lipnja 2020. (Rumunjska – Finska – Hrvatska) - Programa Trija, koji je započeo 2018. godine. Zaključkom Koordinacije Vlade za vanjsku i europsku politiku i ljudska prava od 19. lipnja 2018. godine utvrđen je Doprinos Hrvatske za Program Trija, temeljem kojega je Hrvatska aktivno sudjelovala u pregovorima i oblikovanju konačnog teksta Programa Trija. Program Trija države članice EU potvrdile su na sastanku Vijeća za opće poslove, 11. prosinca 2018., a Vlada Republike Hrvatske Zaključkom ga je primila na znanje na sjednici 20. prosinca 2018.

Vlada Republike Hrvatske je na sjednici održanoj 5. srpnja 2018. godine donijela Odluku o utvrđivanju Predsjedanja Republike Hrvatske Vijećem Europske unije 2020. aktivnošću od posebnog značaja za Republiku Hrvatsku, pri čemu su poslovi vezani uz pripremu te provedbu odluka povezanih s pripremom Predsjedanja označeni kao prioritet u radu svih tijela državne uprave (NN 60/18). Na istoj je sjednici Vlade donesena Odluka o uspostavi strukture za pripremu i provedbu predsjedanja RH Vijećem EU 2020. (NN 60/18). U listopadu 2018. godine započela je priprema popisa predsjedavajućih, zamjenika predsjedavajućih i članova stručnih timova za ukupno 156 radnih skupina i odbora Vijeća, od čega su predstavnici RH predsjedali radom 122 radne skupine i odbora. Popis je formalno utvrđen Odlukom Upravljačkog vijeća za predsjedanje 2. siječnja 2020. U travnju 2019. Vlada je usvojila Akcijski plan za pripremu i provedbu predsjedanja Republike Hrvatske Vijećem Europske unije.

Od početka priprema predsjedanja (2017.) održan je niz sastanaka i bilateralnih konzultacija na svim razinama, kako s državama članicama EU, tako i s čelnicima i predstavnicima institucija Unije. Sastanci i konzultacije s državama članicama na razini predsjednika Vlade održani su s predsjednicima Vlada/država Austrije, Bugarske, Češke, Estonije, Francuske, Finske, Grčke, Irske, Italije, Litve, Luksemburga, Mađarske, Malte, Njemačke, Poljske, Portugala, Rumunjske, Slovačke, Slovenije, Švedske te s čelnicima i drugim predstavnicima europskih institucija. Pred predsjedanje, u jesen 2019. Zagreb su posjetili glavni tajnik Vijeća EU, šef kabineta predsjednice Europske komisije i glavna tajnica Europske komisije.

Za potrebe hrvatskog predsjedanja Vlada je na sjednici održanoj 5. srpnja 2018. godine donijela Odluku o utvrđivanju Nacionalne i sveučilišne knjižnice u Zagrebu jednim od središnjih prostora za provedbu aktivnosti predsjedanja Republike Hrvatske Vijećem Europske unije 2020. u Republici Hrvatskoj (NN 60/18)*.* Nakon opsežnih građevinskih radova, u sklopu kojih je uređen dio NSK koji je prethodno ostao nedovršen (od 28. svibnja 1995. godine, kada je NSK otvorena), predsjednik Vlade predstavio je 20. prosinca 2019. godine novouređeni prostor. Ovime je ne samo dovršen projekt od velikog značenja za hrvatsku kulturu i znanost, već i znatno unaprijeđen karakter NSK koja je dobila dodatni kongresni i konferencijski dio. Taj novouređeni konferencijski centar bio je sjedištem najvažnijih aktivnosti tijekom hrvatskoga predsjedanja Vijećem EU.

Početak predsjedanja na međunarodnoj sceni svečano je obilježen koncertom barokne glazbe koji se uklopio u barokni ciklus najpoznatije briselske dvorane BOZAR, što je, uz barokni repertoar, bila novost kod svečanih koncerata kojima se obilježava početak predsjedanja. Svojim nastupom auditorij su oduševili mezzosopranistica Renata Pokupić, kontratenor Max Emanuel Cenčić te Hrvatski barokni ansambl i Vokalni ansambl Antiphonus.

U suradnji Ministarstva kulture i Ministarstva vanjskih i europskih poslova izrađen je kulturni program namijenjen inozemstvu u svrhu promocije hrvatskog predsjedanja. Program je obuhvaćao koncerte,  kazališne predstave, izložbe i filmske projekcije, a temeljio se na djelima hrvatske kulturne, tradicijske i povijesne baštine, kao i djelima suvremene umjetnosti. Do prekida aktivnosti izazvanih virusom Covid-19 izvedeno je u inozemstvu ukupno 48 programa, od kojih svakako treba istaknuti izložbe: Hrvatski kvadrati, Glagoljica, Suvremeni hrvatski dizajn i Europa 2020, postavljene tijekom 6 mjeseci predsjedanja u sjedištima europskih institucija u Bruxellesu. Od velikih glazbenih događanja potrebno je istaknuti koncert Hrvatskog glagoljaškog rekvijema Igora Kuljerića u Münchenu, koji je pod ravnanjem dirigenta Ivana Repušića izveo Orkestar Münchenskog radija uz hrvatske soliste, povezujući hrvatsko i njemačko predsjedanje; gostovanje Zagrebačke filharmonije u Rimu i Salzburgu; nastupe Zagrebačkih solista te turneju Ansambla LADO po europskim prijestolnicama. Hrvatsko narodno kazalište u Zagrebu predstavilo se europskoj publici sa svojim dramskim i baletnim uspješnicama.

U Hrvatskoj su za inozemne izaslanike, sudionike sastanaka, izvedena ukupno 24 koncerta, od kojih su većinu izveli studenti Muzičke akademije u Zagrebu, čime su se promovirali mladi i nadareni hrvatski akademski glazbenici.

S predsjedanjem Hrvatske Vijećem EU u prvoj polovici 2020. vremenski se preklopila titula Europske prijestolnice kulture koju je za istu godinu osvojila Rijeka, što je dalo sinergijsku vrijednost u europskoj i svjetskoj promociji Hrvatske.

# **2. Tijek predsjedanja Hrvatske Vijećem Europske unije**

Hrvatsko predsjedanje Vijećem EU uspješno je započelo posjetom Kolegija povjerenika Europske komisije, na čelu s predsjednicom Europske komisije Ursulom von der Leyen, 10. siječnja 2020. Na sastanku s predsjednikom i članovima Vlade Kolegij povjerenika snažno je podržao program i rad hrvatskog predsjedništva. Dan ranije, 9. siječnja, svečanim koncertom u Hrvatskom narodnom kazalištu, simbolično je obilježen početak predsjedanja Hrvatske Vijećem EU. Istog dana predsjednik Vlade sastao se u Zagrebu s predsjednikom Europskog vijeća Charlesom Michelom.

U okviru parlamentarne dimenzije, uoči početka hrvatskog predsjedanja Vijećem u Zagrebu je 5. prosinca 2019. održan uobičajeni sastanak Vlade s Konferencijom predsjednikâ Europskog parlamenta (EP), predvođenom predsjednikom EP Davidom Sassolijem, na kojem su razmijenjena mišljenja o prioritetima hrvatskog predsjedanja Vijećem.

14. siječnja 2020. predsjednik Vlade je predstavio prioritete i program hrvatskog predsjedanja Vijećem na plenarnoj sjednici EP u Strasbourgu. Tom prigodom je naglasio da se u trenutku kada se EU suočava s brojnim izazovima, u sve složenijem svijetu, moramo približiti našim građanima i ispuniti njihova očekivanja. EU mora nastaviti promicati jednakost, uključivost i solidarnost, jačati europsku demokraciju i temeljne vrijednosti te biti utjecajan globalni čimbenik.

Ministri i državni tajnici u Vladi RH također su predstavili prioritete predsjedanja u svojim područjima rada u sektorskim odborima EP u Bruxellesu (u 18 Odbora i jednom pododboru EP).

Tijekom siječnja i veljače, sve do početka ožujka, u Bruxellesu su redovno, u skladu s kalendarom i pod predsjedanjem Hrvatske, održavani formalni sastanci Vijeća na ministarskoj razini, tjedni sastanci Odbora stalnih predstavnika i zamjenika stalnih predstavnika (COREPER II, COREPER I), kao i sastanci drugih pripremnih tijela Vijeća. U navedenom su razdoblju u Hrvatskoj održani i prvi neformalni sastanci Vijeća na ministarskoj razini te drugi sastanci i konferencije na visokoj razini, uključujući i one parlamentarne dimenzije.

Uskoro nakon početka predsjedanja Vijećem, hrvatsko se predsjedništvo suočilo s dvije nepredvidive krize na razini EU i šire. Prva je kriza bila izazvana značajnim migracijskim pritiskom i povećanjem broja nezakonitih prijelaza grčko-turske granice te dolaskom novog migracijskog vala na granice EU. Poroznost grčko-turske granice ozbiljno je dovela u pitanje provedbu Zajedničke izjave EU-Turska iz 2016. godine pa je zbog toga 4. ožujka organiziran izvanredni sastanak Vijeća za pravosuđe i unutarnje poslove (JHA) u formatu ministara unutarnjih poslova. Dva dana kasnije, 6. ožujka, iznimno izvan sjedišta institucija EU, u Zagrebu, održan je i izvanredni sastanak Vijeća za vanjske poslove (FAC).

Predsjednik Vlade je, predstavljajući Vijeće EU, zajedno s grčkim premijerom Kyriakosom Mitsotakisom, predsjednicom EK Ursulom von der Leyen, predsjednikom EV Charlesom Michelom i predsjednikom EP Davidom Sassolijem, 3. ožujka obišao grčko-tursku kopnenu granicu podržavajući na taj način napore koje je Grčka poduzela u zaštiti svoje, a ujedno i vanjske granice EU, sprječavajući nezakonite migracije.

Druga kriza globalnih razmjera, koja je u konačnici u najvećoj mjeri utjecala na hrvatsko predsjedanje, bila je pojava i ubrzano širenje novog koronavirusa (Covid-19). Situacija sa širenjem Covid-19 postala je posebno zabrinjavajuća krajem veljače i početkom ožujka, kada je u pojedinim državama članicama EU naglo povećan broj oboljelih i preminulih od te bolesti.

Zbog krize uzrokovane izbijanjem pandemije Covid-19, provedba planova i aktivnosti hrvatskog predsjedanja Vijećem iz dana u dan prilagođavala se trenutačnim okolnostima i kriznom načinu funkcioniranja svih institucija EU. Hrvatsko predsjedništvo je već u veljači i ožujku sazvalo izvanredne sastanke Vijeća, prve videokonferencije i druge sastanke na različitim razinama radi što učinkovitije koordinacije pristupa država članica i stvaranja zajedničkog odgovora EU na krizu.

Od sredine ožujka, dogovorom hrvatskog predsjedništva i država članica EU, postupno su otkazivani formalni sastanci Vijeća EU na ministarskoj razini u Bruxellesu i Luxembourgu te su sve institucije i tijela EU prešla na krizni način funkcioniranja do stjecanja uvjeta za ponovno fizičko sastajanje.

Odbor stalnih predstavnika (COREPER II) i Odbor zamjenika stalnih predstavnika (COREPER I) nastavili su se jedini fizički sastajati u Bruxellesu tijekom cijele krize (uz sastanke u okviru Mehanizma EU za integrirani politički odgovor na krizu na razini veleposlanika/stalnih predstavnika), čime se osigurao kontinuitet u radu Vijeća i učinkovita koordinacija odgovora EU na krizu.

Kako bi osiguralo nastavak rada i donošenja odluka u Vijeću u promijenjenim okolnostima, hrvatsko predsjedništvo je u ožujku pokrenulo usvajanje Odluke o privremenom odstupanju od Poslovnika Vijeća EU s obzirom na poteškoće u vezi s putovanjima uzrokovane pandemijom Covida-19 u Uniji (SL L 88I/2020), čime je omogućeno pojednostavljeno korištenje pisanog postupka. Također, uređeno je pitanje pripreme ministarskih videokonferencija, koje su postale glavni način komunikacije i usuglašavanja stajališta između ministara različitih formacija Vijeća u nemogućnosti organiziranja formalnih, fizičkih sastanaka Vijeća. Na radnoj i stručnoj razini, rad na prioritetnim predmetima nastavljen je bez prekida korištenjem video i telekonferencijskih veza, kao i putem pisanih konzultacija.

Videokonferencije su omogućile neformalnu raspravu ministara o učincima krize i mjerama odgovora na krizu te kasnije i o pripremama za oporavak u svim segmentima društvenog i gospodarskog života. S vremenom, zahvaljujući poboljšanoj epidemiološkoj situaciji, rasprave na ministarskoj razini proširene su i na redovne teme, odnosno prioritete koji nisu bili isključivo vezani uz pitanje pandemije i krize. Sveukupno je održano 55 ministarskih videokonferencija kojima je predsjedalo hrvatsko predsjedništvo te je omogućena rasprava o različitim temama u području rada svih formacija Vijeća, kao i o propisima od posebne važnosti u kontekstu krize. Uz njih, održano je i 11 videokonferencija Vijeća za vanjske poslove u formatima kojima predsjeda visoki predstavnik Unije za vanjske poslove i sigurnosnu politiku.

Uslijed nastale krize, hrvatsko je predsjedništvo 9. ožujka donijelo odluku i o odgađanju svih neslužbenih sastanaka koji su se trebali održati u Hrvatskoj u razdoblju od mjesec dana. Daljnjim odukama Upravljačkog vijeća za predsjedanje RH Vijećem EU (od 6. travnja te od 15. svibnja 2020.), odgode su produžene te do kraja hrvatskog predsjedanja nisu održavani planirani fizički sastanci u Hrvatskoj. Hrvatsko je predsjedništvo umjesto toga izgradilo i koristilo kapacitete virtualnih sastanaka putem videokonferencija, prilagodivši se time iznimno brzo i vrlo uspješno novonastaloj situaciji.

Tijekom ožujka i travnja započelo je intenzivno promišljanje mjera izlaska iz krize, kao i mjera dugoročnog oporavka EU. EK je u tom kontekstu predložila dva paketa zakonodavnih mjera kao sveobuhvatni odgovor na gospodarske posljedice krize. Vodeći rad Vijeća, hrvatsko predsjedništvo je u žurnom postupku organiziralo rasprave o navedenim prijedlozima te ih je provelo, gdje je to zakonodavni postupak zahtijevao, kroz postupke u EP-u, time omogućivši njihovo promptno usvajanje, i to u manje od mjesec dana od predlaganja.

Uslijed postupnog poboljšanja epidemiološke situacije u nekim državama članicama, EK je 15. travnja objavila Komunikaciju „Zajednički europski plan za ukidanje mjera ograničavanja širenja bolesti Covid-19“. Uz Komunikaciju vezan je i „Plan za oporavak – prema otpornijoj, održivijoj i pravednijoj Europi“, političke smjernice za sveobuhvatan pristup obnovi društva i gospodarstva EU. Kao dio paketa EK je 13. svibnja objavila i smjernice i preporuke o postupnom i koordiniranom pokretanju turističkih i prometnih aktivnosti. Sve su ove teme obilježile rad predsjedništva u travnju i svibnju.

Uz navedene krize na razini EU, hrvatsko predsjedanje Vijećem EU pogođeno je i trećom, potpuno nepredvidivom kriznom situacijom na nacionalnoj razini - razornim potresom koji je 22. ožujka pogodio Zagreb, Krapinsko-zagorsku i Zagrebačku županiju, prouzročio ogromnu štetu te dodatno poremetio život glavnoga grada. Međutim, za razliku od Covid-19 pandemije, koja je stubokom promijenila tijek hrvatskog predsjedanja Vijećem EU, posljedice zagrebačkog potresa, bez obzira na svu njihovu težinu, nisu utjecale na nastavak odgovornog djelovanja hrvatskih dužnosnika i državne uprave u sklopu predsjedanja.

Tijekom svibnja i lipnja nastavljene su i druge aktivnosti, uključujući postupno povećanje broja fizičkih sastanaka na radnoj razini u okviru različitih formacija Vijeća u Bruxellesu, nakon što su osigurani odgovarajući uvjeti s primjenom mjera opreza u kontekstu Covid-19 pandemije, a što je omogućilo i daljnji napredak u prioritetnim predmetima izvan Covid-19 krize.

Temeljem pojednostavljenih pravila o korištenju pisanog postupka, usvojen je i niz zaključaka Vijeća, u skladu s ranije utvrđenim prioritetima predsjedništva.

Krajem svibnja objavljen je ključni dokument za gospodarsku budućnost EU – revidirani Višegodišnji financijski okvir za razdoblje 2021.-2027. s Planom za oporavak, o kojima je hrvatsko predsjedništvo započelo raspravu koja je trajala do kraja hrvatskog predsjedanja i nastavila se tijekom njemačkog predsjedanja.

**Sastanci na vrhu tijekom hrvatskog predsjedanja Vijećem Europske unije**

Tijekom hrvatskog predsjedanja održan je izvanredni sastanak Europskog vijeća 20. veljače, posvećen raspravi o Višegodišnjem financijskom okviru 2021. - 2027.

Dodatno, održano je pet videokonferencija čelnika s ciljem utvrđivanja i koordinacije mjera odgovora na krizu izazvanu širenjem pandemije Covid-19 i rasprave o revidiranom Višegodišnjem financijskom okviru s Planom za oporavak (10., 17. i 26. ožujka, 23. travnja te 19. lipnja). Na posljednjoj videokonferenciji čelnika EU, 19. lipnja, predsjednik Vlade RH Andrej Plenković izvijestio je o rezultatima hrvatskog predsjedanja Vijećem.

U svibnju je održan središnji politički događaj hrvatskog predsjedanja, kada je na inicijativu predsjednika Vlade RH Andreja Plenkovića putem videokonferencije održan Zagrebački sastanak na vrhu u formatu čelnika 27 država članica Europske unije i šest država jugoistočne Europe, čime je poslana važna poruka o europskoj perspektivi ove regije te o njihovim reformskim naporima.

Dodatno, 18. lipnja održan je i virtualni sastanak na vrhu čelnika država članica EU i šest država Istočnog partnerstva (Armenija, Azerbajdžan, Bjelarus, Gruzija, Moldova i Ukrajina).

Predsjednik Vlade RH, u ime Vijeća, sudjelovao je 23. lipnja i na virtualnom tripartitnom socijalnom sastanku na vrhu, s predsjednicom EK von der Leyen i predsjednikom EV Michelom, na kojemu je raspravljena tema doprinosa socijalnih partnera ponovnom pokretanju rasta i zapošljavanja nakon izbijanja pandemije Covid-19.

# **3. Glavna postignuća hrvatskog predsjedanja – ključne teme**

**Odgovor na krizu izazvanu pandemijom Covid-19**

Covid-19 pandemija imala je značajne posljedice na provedbu programa te planirane prioritete i aktivnosti hrvatskog predsjedanja Vijećem EU te se ono kontinuirano prilagođavalo kriznom načinu funkcioniranja.

Odmah po izbijanju krize, hrvatsko predsjedništvo aktiviralo je 28. siječnja mehanizam integriranog političkog odgovora na krizu (*Integrated Political Crisis Response, IPCR*), koji omogućuje blisku operativnu suradnju između država članica, Vijeća, EK i Europskog vijeća te Europske službe za vanjsko djelovanje, kao i drugih relevantnih institucija i agencija (npr. Europski centar za sprječavanje i kontrolu bolesti, *ECDC*) te je redovito predsjedalo okruglim stolovima uspostavljenim na veleposlaničkoj razini, kao i na tehničkoj razini (ukupno je održano 13 sastanaka na razini veleposlanika/stalnih predstavnika i šest na tehničkoj razini). Kao jedan od rijetkih sastanaka koji se održavao u fizičkom formatu u Bruxellesu, IPCR je postao ključni mehanizam u koordinaciji napora država članica usmjerenih na suočavanje s krizom uzrokovanom Covid-19 pandemijom te rješavanja svih žurnih pitanja i poteškoća u različitim sektorskim područjima i politikama EU (od zdravstva i nabave medicinske opreme do olakšavanja prometa i konzularne suradnje).

Kao odgovor na prve zabilježene slučajeve oboljelih od bolesti Covid-19 na području EU, hrvatsko predsjedništvo je sazvalo izvanredni sastanak Vijeća za zapošljavanje, socijalnu politiku, zdravstvo i pitanja potrošača (EPSCO) u formatu ministara nadležnih za zdravstvo 13. veljače 2020. godine, a prethodno i videokonferenciju visoke razine, kako bi se raspravile posljedice pojave pandemije Covid-19 za države članice te su tom prigodom na inicijativu predsjedništva dogovoreni zaključci Vijeća o Covid-19. Rasprave o utjecaju Covid-19 i mjerama koje je potrebno poduzeti i koordinirati te o odgovoru EU na tu krizu nastavile su se u svim formacijama Vijeća.

Kao predsjedavajući Vijećem uspješno smo, u suradnji s Europskom službom za vanjsko djelovanje, koordinirali složeni postupak repatrijacije, u okviru kojeg je u svoje matične države vraćeno oko 630.000 građana EU.

Vodeći rad Vijeća, hrvatsko predsjedništvo omogućilo je brzo usuglašavanje i žurno usvajanje dvaju značajnih paketa gospodarskih mjera oporavka i pomoći državama članicama u sklopu europskih strukturnih i investicijskih fondova koje je predložila EK u odgovoru na krizu uzrokovanu Covid-19 pandemijom. Akti u paketu „Investicijska inicijativa za odgovor na koronavirus“ (*CRII i CRII Plus*) usvojeni su u iznimnom roku od svega 20-ak dana od predlaganja, što je svojevrsni presedan u brzini provedbe zakonodavnog postupka (koji uključuje i EP), pohvaljen od strane drugih država članica.

Tijekom hrvatskog predsjedanja ukupno su žurnim postupkom usvojena 22 prijedloga koje je EK predložila u odgovoru na krizu uzrokovanu Covid-19 pandemijom (popis akata zasebno se navodi u nastavku izvješća, sukladno nadležnim formacijama Vijeća).

Hrvatsko je predsjedništvo pokazalo fleksibilnost, otpornost i učinkovitost te pronašlo načine da u uvjetima sasvim promijenjenog načina funkcioniranja i nemogućnosti fizičkog sastajanja osigura nastavak rada Vijeća. U ožujku predsjedništvo je pokrenulo postupak usvajanja Odluke o privremenom odstupanju od Poslovnika Vijeća EU s obzirom na poteškoće u vezi s putovanjima uzrokovane pandemijom Covida-19 u Uniji (SL L 88I/2020), koja je stupila na snagu 23. ožujka (i naknadnim odlukama produljena sve do 10. srpnja, uz suglasnost tada nadolazećeg njemačkog predsjedništva te tijekom njemačkog predsjedanja i dalje, sve do 10. rujna). Navedenim je odredbama omogućeno pojednostavljeno korištenje pisanog postupka za usvajanje zakonodavnih akata i akata Vijeća, održavanje ministarskih sastanaka putem videokonferencija te njihovo pripremanje kroz fizičke sastanke Odbora stalnih predstavnika i zamjenika stalnih predstavnika (COREPER).

**Proširenje EU**

Hrvatsko predsjedništvo uspjelo je, unatoč izazovima s kojima se Unija suočavala zbog Covid-19 pandemije, vratiti pitanje proširenja EU u središte pozornosti država članica te reafirmirati vjerodostojnu i učinkovitu politiku proširenja.

Vijeće je u ožujku podržalo Komunikaciju Europske komisije od 5. veljače „Unaprjeđenje pristupnog procesa – Vjerodostojna EU perspektiva za zapadni Balkan“, kojom je predložena nova metodologija vođenja pristupnih pregovora. Vijeće je također donijelo odluku o otvaranju pristupnih pregovora s Albanijom i Sjevernom Makedonijom. Oboje je sadržano u Zaključcima Vijeća od 25. ožujka, a potvrdilo ih je potom i Europsko vijeće.

Usvajanje odluke o otvaranju pristupnih pregovora s Albanijom i Sjevernom Makedonijom veliko je postignuće hrvatskog predsjedništva, koje je nakon dugotrajnih pregovora i uz osobno zalaganje predsjednika Vlade uspjelo osigurati konsenzus u Vijeću. Na taj je način proces proširenja dobio kontinuitet (posljednja takva odluka donesena je u lipnju 2013., o otvaranju pregovora sa Srbijom) i novi zamah od bitne važnosti za europsku budućnost i put država jugoistoka Europe.

Ključni politički događaj bio je Zagrebački sastanak na vrhu država članica Europske unije i zemalja jugoistoka Europe, održan na inicijativu predsjednika Vlade 6. svibnja. Sastanak se zbog okolnosti uzrokovanih Covid-19 pandemijom održao u obliku videokonferencije u punom formatu svih čelnika 27 država članica EU, predsjednika EV Michela i predsjednice EK von der Leyen, čelnika šest država jugoistoka Europe, te međunarodnih financijskih institucija. Uz njih su na sastanku sudjelovali i predsjednik EP Sassoli te potpredsjednik EK i visoki predstavnik Europske unije za vanjske poslove i sigurnosnu politiku Josep Borrell.

Ovim sastankom poslana je vrlo snažna politička podrška državama zapadnog Balkana na njihovom putu prema EU. Na sastanku je potvrđena odlučnost EU za jačanje angažmana sa zapadnim Balkanom u vrijeme krize kao i opredijeljenost EU za daljnje jačanje i intenziviranje svojeg angažmana u cilju pružanja potpore političkoj, gospodarskoj i socijalnoj transformaciji regije. Održavanjem ovog sastanka na vrhu dana je nedvosmislena potvrda kontinuitetu europske perspektive država regije i poslana poruka političke podrške EU koja je spremna podržati reformske i europske napore svih država te ojačati politički dijalog na svim razinama, uključujući one najviše. Usvojena je Zagrebačka deklaracija u kojoj EU potvrđuje europsku perspektivu država zapadnog Balkana.

Tijekom hrvatskog predsjedanja postignut je i napredak u pristupnim pregovorima s Crnom Gorom, otvaranjem pregovora u Poglavlju 8. – Tržišno natjecanje, na Međuvladinoj konferenciji održanoj posljednjeg dana hrvatskog predsjedanja Vijećem EU (30. lipnja). Riječ je o posljednjem poglavlju koje je trebalo otvoriti u pregovorima koji su započeli 2012. godine, a u čemu od prosinca 2018. nije bilo značajnijeg napretka.

Hrvatsko je predsjedništvo nastavilo rad na pravovremenoj uspostavi instrumenta za nastavak pretpristupne pomoći (*Instrument for Pre-Accession* – IPA III) u skladu s prioritetima Unije, postigavši visoku razinu usklađenosti među institucijama EU kroz politički i niz tehničkih trijaloga.

**Višegodišnji financijski okvir EU 2021.-2027. i Plan za oporavak Europe**

Odlukom Europskog vijeća iz prosinca 2019. postizanje dogovora oko višegodišnjeg financijskog okvira povjereno je predsjedniku EV Michelu, dok je hrvatskom predsjedništvu pripala zadaća vođenja pripremnih aktivnosti kroz sastanke radnih skupina, COREPER-a i Vijeća za opće poslove kojim je predsjedalo, te zadaća usuglašavanja više od 50 sektorskih i horizontalnih zakonodavnih i drugih akata u Vijeću, uključujući i pregovore s Europskim parlamentom.

Po završenim bilateralnim konzultacijama s državama članicama tijekom siječnja i veljače, predsjednik Europskog vijeća je 14. veljače 2020. predstavio novi prijedlog tzv. „pregovaračke kutije“ u obliku nacrta zaključaka EV kao podlogu za raspravu na izvanrednim sastancima Vijeća za opće poslove 17. veljače te EV 20. veljače 2020.

Na izvanrednom sastanku EV održanom 20.-21. veljače 2020. nije postignut dogovor između šefova država i vlada EU o novom VFO, budući da su mnoge države članice izrazile svoje nezadovoljstvo određenim elementima prijedloga, kao i tada predloženom ukupnom visinom proračuna.

Nakon izbijanja pandemije Covid-19 i s time povezanom zdravstvenom i gospodarskom krizom diljem EU, na videokonferenciji članova EV održanoj 23. travnja, održana je strateška rasprava o izlasku iz krize i oporavku, dogovoren je rad na uspostavi fonda za oporavak, namijenjenog najteže pogođenim sektorima, regijama i državama članicama EU, te je EK zadužena za analizu potreba i hitnu pripremu prijedloga s direktnom poveznicom na prilagođeni i uravnoteženi VFO, s ciljem što skorijeg postizanja dogovora.

Slijedom zahtjeva Europskog vijeća, EK je 27. svibnja 2020. objavila prijedlog paketa koji sadrže Plan za oporavak Europe i modificirani VFO za 2021.-2027., nakon čega je u narednim danima uslijedila objava povezanih sektorskih prijedloga. Paket za oporavak sastoji se od revidiranog VFO u predloženoj visini od 1.100 milijardi eura, uz koji se vezuje instrument za oporavak (pod nazivom "EU za sljedeće generacije") u vrijednosti od 750 milijardi eura, u obliku bespovratnih sredstava i zajmova, što čini ukupno 1.850 milijardi eura. Uoči objave prijedloga EK, hrvatsko predsjedništvo sazvalo je i predsjedalo videokonferencijom ministara europskih poslova, 26. svibnja 2020., na kojoj su ministri razmijenili mišljenja i izrazili svoja očekivanja vezano za novi prilagođeni VFO i Plan za oporavak.

Plan za oporavak Europe i VFO 2021. – 2027. bio je i temom rasprave na videokonferenciji članova EV-a održanoj 19. lipnja 2020. Uoči sastanka EV-a, hrvatsko predsjedništvo sazvalo je i predsjedalo videokonferencijom ministara europskih poslova, održanom 16. lipnja 2020., na kojoj su ministri razmijenili mišljenja o Komisijinom izmijenjenom prijedlogu VFO i Plana za oporavak.

Rasprave koje su vođene tijekom hrvatskog predsjedanja nastavile su se u srpnju 2020. pod njemačkim predsjedanjem i rezultirale dogovorom šefova država i vlada o modificiranom prijedlogu „pregovaračke kutije“ s Planom za oporavak i prilagođenim VFO na izvanrednom fizičkom sastanku Europskog vijeća održanom od 17. - 21. srpnja.

Dogovor predstavlja iznimno postignuće za EU, koja kroz dogovoreni paket dobiva sredstva za gospodarski oporavak i daljnji razvoj niza zajedničkih politika važnih za njezine građane, ali i za Hrvatsku, čija omotnica prelazi 22 milijarde eura, što dodatno potvrđuje stratešku važnost njezina članstva u EU.

Pored sastanaka Europskog vijeća i Vijeća za opće poslove, rasprave o VFO-u i Planu za oporavak tijekom hrvatskog predsjedanja intenzivno su se vodile i na sastancima *ad hoc* Radne skupine za VFO, sektorskim radnim skupinama (za financijske usluge, vlastita sredstva, proračun i ostale sektorske politike, od zdravstva do znanosti) te na sastancima Odbora stalnih predstavnika, kojima je predsjedala Hrvatska.

**Konferencija o budućnosti Europe**

Nakon što je Europsko vijeće u prosincu 2019. pozvalo hrvatsko predsjedništvo da radi na utvrđivanju stajališta Vijeća o sadržaju, opsegu, sastavu i funkcioniranju Konferencije, hrvatsko predsjedništvo je već u siječnju započelo razmjenu mišljenja o ovom pitanju na Odboru stalnih predstavnika i Vijeću za opće poslove.

Nakon značajnog napretka koje je hrvatsko predsjedništvo uspjelo ostvariti već do kraja veljače, dogovori o Konferenciji su se donekle usporili s obzirom na krizu izazvanu Covid-19 pandemijom, ali i zbog određenih neslaganja država članica u Vijeću oko pojedinih dijelova mandata (upravljačka struktura Konferencije, otvorenost za promjenu temeljnih Ugovora) koja je trebalo pomiriti i pronaći kompromisna rješenja.

Rasprava o pokretanju Konferencije ponovno je zaživjela u travnju i svibnju (COREPER, Vijeće za opće poslove), uz dodatni poticaj koji su priopćenjima povodom obilježavanja Dana Europe i 70. obljetnice Schumanove deklaracije (9. svibnja) dali predsjednik EV Michel i predsjednica EK von der Leyen, kao i predsjednik Vlade Plenković.

Nakon nekoliko mjeseci intenzivnih razgovora i pregovora s državama članicama te iznimnog truda hrvatskog predsjedništva, na sastanku COREPER-a 24. lipnja postignut je dogovor oko stajališta Vijeća za međuinstitucijske pregovore o Zajedničkoj izjavi, temeljem koje bi Konferencija o budućnosti Europe trebala biti pokrenuta do kraja ove godine.

Hrvatsko predsjedništvo se zalagalo za dobivanje snažnog mandata Vijeća, kako bi Konferencija o budućnosti Europe mogla dati značajan doprinos otvorenoj i širokoj raspravi o temama od neposrednog interesa za sve građane – od njihovih ljudskih, gospodarskih i socijalnih prava i temeljnih vrijednosti Unije, do uloge EU u oporavku, gospodarskom snaženju i jačanju otpornosti država članica, uključujući i na krize kao što je Covid-19 pandemija.

Po usvajanju stajališta Vijeća, predsjednik Vlade Plenković održao je 30. lipnja videokonferenciju s predsjednicom EK von der Leyen i predsjednikom EP Sassolijem, čime je pokrenut postupak usuglašavanja Zajedničke izjave između triju institucija o organizaciji, mandatu i strukturi Konferencije o budućnosti Europe. Hrvatska je istaknula interes da i tijekom njemačkog predsjedanja Unijom, koje će nastaviti međuinstitucijske pregovore, dâ svoj snažan doprinos u organizaciji i daljnjem radu Konferencije na europskoj i nacionalnoj razini.

**Brexit i budući odnosi s Ujedinjenom Kraljevinom**

U prvom mjesecu hrvatskog predsjedanja, Vijeće za opće poslove pisanim je postupkom donijelo Odluku o sklapanju Sporazuma o povlačenju Ujedinjene Kraljevine iz EU, nakon što je EP 29. siječnja potvrdio svoju suglasnost te nakon što su taj Sporazum EU i Ujedinjena Kraljevina potpisali 24. siječnja. Vijeće za opće poslove je potom na fizičkom sastanku 25. veljače usvojilo i Odluku o otvaranju pregovora i mandat za pregovore o novom partnerstvu s UK.

Pregovori su započeli u ožujku te su tijekom hrvatskog predsjedanja Vijećem održana četiri kruga pregovora. Na videokonferenciji ministara za europske poslove 16. lipnja održana je detaljna razmjena mišljenja država članica i EK te su u pisanom postupku usvojeni zaključci Vijeća i usuglašen intenzivan nastavak pregovora temeljem neizmijenjenog mandata.

# **4. Prikaz aktivnosti po konfiguracijama Vijeća**

## Vijeće za opće poslove (GAC)

Tijekom hrvatskog predsjedanja 28. siječnja i 25. veljače održani su formalni sastanci Vijeća za opće poslove te izvanredni sastanak 17. veljače na temu Višegodišnjeg financijskog okvira. Uz VFO, raspravljani su prioriteti hrvatskog predsjedanja, Program rada Komisije za 2020., izlazak UK iz EU i budući odnosi EU-UK, te Konferencija o budućnosti Europe. Održane su četiri neformalne videokonferencije ministara nadležnih za europske poslove (24. ožujka, 22. travnja, 26. svibnja i 16. lipnja). Njihov rad se fokusirao na koordinaciju sveobuhvatnog odgovora EU i država članica na pandemiju Covid-19 (ožujak, travanj, svibanj), uključujući i mogući utjecaj mjera država članica na vladavinu prava i temeljne vrijednosti EU; proširenje; informacije EK o vladavini prava te pripremu sastanka Europskog vijeća i daljnjih rasprava o VFO i Planu za oporavak.

U formatu Vijeća za opće poslove - kohezija organizirana je 27. ožujka 2020. videokonferencija na kojoj je raspravljen novi paket mjera EK - Investicijska inicijativa (CRII), kao dio koordiniranog europskog odgovora za ublažavanje gospodarskih posljedica Covid-19, a budućnost kohezijske politike kao središnjeg dijela Europskog plana za oporavak bila je tema videokonferencije 15. lipnja 2020.

**Zakonodavne aktivnosti**:

* Održane su rasprave na ministarskoj razini i na neformalnoj videokonferenciji šefova država i vlada (19. lipnja) o izmijenjenom Prijedlogu višegodišnjeg financijskog okvira te o instrumentu za oporavak: EU za sljedeće generacije (*Next Generation EU*);
* Donesena je Odluka Vijeća o sklapanju Sporazuma o povlačenju Ujedinjene Kraljevine Velike Britanije i Sjeverne Irske iz EU-a i EURATOM-a;
* Donesena je Odluka Vijeća o odobravanju otvaranja pregovora o novom partnerstvu s Ujedinjenom Kraljevinom;
* Usvojene su dvije Investicijske inicijative kao odgovor na koronavirus (CRII i CRII Plus) kojima se mobiliziraju sredstva iz ESI fondova;
* Usvojen je djelomični mandat Vijeća za pregovore s EP-om o Prijedlogu uredbe EP-a i Vijeća o uspostavi Fonda za pravednu tranziciju;
* Usvojen je mandat Vijeća za pregovore s EP-om o Prijedlogu uredbe o izmjeni Uredbe o zajedničkim odredbama s ciljem tehničke prilagodbe za 2020. (Inicijativa za zapošljavanje mladih);
* Predstavljeno je Izvješće predsjedništva o stanju pregovora o zakonodavnom paketu za Kohezijsku politiku za razdoblje 2021.-2027.;
* Održani su trijalozi s EP-om o Prijedlogu uredbe EP-a i Vijeća o uspostavi Instrumenta pretpristupne pomoći (IPA III);
* Održan je trijalog s EP-om i postignut politički sporazum o Prijedlogu uredbe EP-a i Vijeća o utvrđivanju privremenih mjera u pogledu rokova za faze prikupljanja, provjere i ispitivanja propisanih Uredbom (EU) 2019/788 o europskoj građanskoj inicijativi s obzirom na Covid-19 pandemiju.

**Nezakonodavne aktivnosti:**

* Usvojeni su zaključci Vijeća o proširenju i procesu stabilizacije i pridruživanja koji sadrže odluke o novoj metodologiji pristupnog procesa i o otvaranju pristupnih pregovora s Albanijom i Sjevernom Makedonijom;
* Usvojena je Zagrebačka deklaracija (Zagrebački sastanak na vrhu EU-zapadni Balkan);
* Usvojeni su zaključci Vijeća o odnosima EU-a i Ujedinjene Kraljevine;
* Usvojeni su zaključci Vijeća o tri izvješća Europskog revizorskog suda: „Provedba kohezijske politike“, „Ulaganja EU-a u kulturne lokalitete“ i „Provedba paketa kadrovskih reformi iz 2014. godine u Komisiji“;
* Usvojeni su zaključci Vijeća o Europskom semestru;
* Usvojeno je Zajedničko stajalište EU-a za otvaranje Poglavlja 8. – Tržišno natjecanje u pregovorima o pristupanju s Crnom Gorom te je održana Međuvladina konferencija s Crnom Gorom na kojoj je to poglavlje i otvoreno;
* Usvojeno je stajalište Vijeća za međuinstitucijske pregovore o mandatu Konferencije o budućnosti Europe;
* Na političkoj razini obnovljeni su pregovori o Međuinstitucijskom sporazumu o obveznom Registru transparentnosti (politički *kick-off* sastanak 16. lipnja);
* Priprema prvog godišnjeg izvješća Europske komisije o vladavini prava u EU započela je tijekom hrvatskog predsjedanja, o čemu su ministri izviješteni u formatu ministara europskih poslova. Tijekom neformalnih ministarskih rasprava posvećenih odgovoru EU na Covid-19 pažnja je bila usmjerena i na učinak izvanrednih mjera koje su države članice poduzele radi suzbijanja pandemije na vladavinu prava.

## Vijeće za vanjske poslove (FAC)

Tijekom hrvatskog predsjedanja, pod predsjedanjem Visokog predstavnika EU za vanjske poslove i sigurnosnu politiku održani su formalni sastanci Vijeća za vanjske poslove, 20. siječnja i 17. veljače te izvanredni sastanci 10. siječnja i 6. ožujka (iznimno u Republici Hrvatskoj/Zagrebu). U Zagrebu je održan neformalni sastanak Vijeća za vanjske poslove u formatu ministara obrane 4. i 5. ožujka, dok je neformalni sastanak u formatu ministara vanjskih poslova (*Gymnich*) održan 5. ožujka.

Dodatno, održano je šest neformalnih videokonferencija ministara vanjskih poslova (23. ožujka, 3. i 22. travnja, 15. i 29. svibnja te 15. lipnja), kao i tri neformalne videokonferencije ministara obrane (6. travnja, 12. svibnja i 16. lipnja) te dvije neformalne videokonferencije ministara nadležnih za razvojnu suradnju (8. travnja i 8. lipnja). Pod predsjedanjem ministra vanjskih i europskih poslova održane su dvije neformalne videokonferencije ministara nadležnih za trgovinsku politiku (16. travnja i 9. lipnja).

Hrvatsko je predsjedništvo u ime EU (Visokog predstavnika) predsjedalo sastancima Vijeća za suradnju s Kazahstanom, 20. siječnja, Vijeća za suradnju s Kirgistanom 9. prosinca 2019. i Tadžikistanom 10. prosinca 2019. Hrvatsko je predsjedništvo predsjedalo neformalnom ministarskom videokonferencijom članova Vijeća Europskoga gospodarskog prostora 25. svibnja.

Tijekom hrvatskog predsjedanja održale su se sljedeće videokonferencije na kojima su sudjelovali predstavnici Republike Hrvatske: videokonferencija neformalne skupine Prijatelja Ukrajine s ministrom vanjskih poslova Ukrajine Kulebom (21. travnja); neformalna konferencija o Južnom susjedstvu (14. svibnja); videokonferencija ministara vanjskih poslova država članica EU-a (Bugarska, Grčka, Hrvatska, Rumunjska, Slovenija) i država zapadnog Balkana (19. svibnja); ministarska videokonferencija EU-a i država Istočnog partnerstva (Armenija, Azerbajdžan, Bjelarus, Gruzija, Moldova i Ukrajina), kao priprema Sastanka čelnika EU-a i država Istočnog partnerstva održanog videokonferencijom 18. lipnja (11. lipnja); sastanak Međunarodne koalicije za Sahel (12. lipnja); Konferencija o partnerstvu sa Sudanom (25. lipnja); Četvrta briselska konferencija (*Brussels IV Conference*) – Potpora budućnosti Sirije i regije (30. lipnja).

Hrvatsko predsjedništvo, uz supredsjedanje Europske službe za vanjsko djelovanje (EEAS), održalo je u Zagrebu 28. i 29. studenoga 2019. sastanak glavnih tajnika i državnih tajnika ministarstava vanjskih poslova država članica EU, kao prvi službeni neformalni sastanak uoči početka predsjedanja, kojemu je središnja tema bila povezivanje (*connectivity*).

Sukladno temeljnim ugovorima EU, Hrvatska nije predsjedala Političkim i sigurnosnim odborom, ali su predstavnici RH sudjelovali na svim sastancima PSO kao i na sastancima svih pripremnih radnih tijela u okviru navedene strukture, pripremajući zaključke, odluke i druge dokumente na području zajedničke vanjske i sigurnosne politike (ZVSP), od kojih su mnogi bili usuglašavani i na Odboru stalnih predstavnika. Tako je tijekom predsjedanja Vijećem ostvaren niz prioriteta na području vanjskih odnosa i ZVSP, uključujući i kroz predsjedanje nizom pripremnih tijela Vijeća na području trgovine, razvoja i humanitarne pomoći, sankcija, međunarodnog javnog prava i prava mora, konzularnih odnosa, borbe protiv terorizma i hibridnih prijetnji. Na primjer, usvajanjem zaključaka Vijeća o sigurnosti i obrani u kontekstu globalne strategije EU definirane su smjernice za buduću sigurnosnu suradnju; usvajanjem zaključaka o otvaranju pregovora s Albanijom i Sjevernom Makedonijom, o suradnji s državama zapadnog Balkana na području sigurnosti i migracija, o suradnji s Istočnim partnerstvom te o globalnom odgovoru na krizu izazvanu COVID-19 pandemijom (*Team Europe*) ostvaren je prioritet promicanja stabilnosti, sigurnosti i otpornosti u okružju EU, poglavito u susjedstvu i jugoistočnoj Europi. Zaključcima Vijeća o vanjskom djelovanju EU u sprječavanju i borbi protiv terorizma i nasilnog ekstremizma naglašena je posvećenost zaštiti građana EU od svih oblika ovakvih prijetnji, a dan je i snažan doprinos daljnjoj provedbi Zajedničkog okvira za suzbijanje hibridnih prijetnji iz 2016. godine, posebice kada je riječ o suradnji s istočnim i južnim susjedstvom i zapadnim Balkanom.

**Zakonodavne aktivnosti:**

* Održana su dva politička trijaloga (20. veljače i 11. lipnja) i niz tehničkih trijaloga s EP-om o Prijedlogu uredbe o uspostavi Instrumenta za susjedstvo, razvoj i međunarodnu suradnju (*NDICI*);
* Vijeće je odobrilo mandat za pregovore s EP-om o Prijedlogu uredbe EP-a i Vijeća o izmjeni Uredbe (EU) 654/2014 o ostvarivanju prava Unije na primjenu i provedbu međunarodnih trgovinskih pravila.

**Nezakonodavne aktivnosti**:

* Usvojeni su zaključci Vijeća o klimatskoj diplomaciji;
* Usvojeni su zaključci Vijeća o Zimbabveu;
* Usvojeni su zaključci Vijeća o prioritetima EU u UN-ovim forumima za ljudska prava u 2020. godini;
* Usvojeni su zaključci Vijeća o ulozi mladih u okviru vanjskog djelovanja;
* Usvojeni su zaključci Vijeća o vanjskom djelovanju EU-a - Sprečavanje i borba protiv terorizma i nasilnog ekstremizma;
* Usvojeni su zaključci Vijeća o sigurnosti i obrani;
* Usvojeni su zaključci Vijeća o globalnom odgovoru „*Team Europe*“ na Covid-19;
* Usvojeni su zaključci Vijeća o politici Istočnog partnerstva nakon 2020. godine;
* Usvojeni su zaključci Vijeća o Južnom Sudanu;
* Usvojeni su zaključci Vijeća o Mozambiku;
* Usvojeni su zaključci Vijeća o Africi;
* Usvojeni su zaključci Vijeća o Afganistanu;
* Usvojena je Izjava Vijeća za vanjske poslove o krizi u Idlibu i situaciji na vanjskoj granici EU-a s Turskom;
* Usvojena je Izjava ministara vanjskih poslova država članica EU-a o situaciji u istočnom Sredozemlju;
* Usvojena je Odluka Vijeća o zaključivanju Osnaženog sporazuma o partnerstvu i suradnji EU-Kazahstan;
* Donesena je Odluka Vijeća o pokretanju nove operacije EUNAVFOR MED IRINI;
* Predstavljen je visoko usuglašeni kompromisni prijedlog Odluke Vijeća o sudjelovanju trećih država u pojedinim projektima stalne strukturirane suradnje (PESCO);
* Održana su dva sastanka Prijatelja predsjedništva za Europski obrambeni fond (EDF) u suradnji s Europskom komisijom u cilju konačnog usuglašavanja Uredbe za EDF;
* Ostvaren je napredak u provedbi europskih obrambenih inicijativa (PESCO, CARD, EDF) i razvoja Strateškog kompasa;
* Usvojeni su zaključci Vijeća o godišnjem izvješću za 2020. Europskom vijeću o ciljevima razvojne pomoći EU;
* Usvojeni su zaključci Vijeća o tematskom izvješću Europskog revizorskog suda br. 25/2019 o kvaliteti podataka u području proračunske potpore;
* Usvojeni su zaključci Vijeća o godišnjem izvješću iz 2019. o provedbi instrumenata Europske unije za financiranje vanjskog djelovanja 2018.

## Vijeće za ekonomske i financijske poslove (ECOFIN)

##### Tijekom hrvatskog predsjedanja 21. siječnja i 18. veljače održani su formalni sastanci Vijeća za ekonomske i financijske poslove. Održana je neformalna telekonferencija ministara 23. ožujka te neformalne ministarske videokonferencije 16. travnja, 19. svibnja i 9. lipnja.

**Zakonodavne aktivnosti:**

* Potvrđen je konačni kompromisni tekst Prijedloga izmjene Direktive Vijeća 92/83/EEZ o usklađivanju struktura trošarina na alkohol i alkoholna pića (tzv. Alkoholna trošarinska direktiva);
* Donesena je Direktiva Vijeća (EU) 2020/285 od 18. veljače 2020. o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća i Uredbe (EU) br. 904/2010 u pogledu administrativne suradnje i razmjene informacija u svrhu praćenja ispravne primjene posebne odredbe za mala poduzeća;
* Donesena je Direktiva Vijeća (EU) 2020/284 od 18. veljače 2020. o izmjeni Direktive 2006/112/EZ u pogledu uvođenja određenih zahtjeva za pružatelje platnih usluga;
* Donesena je Uredba Vijeća o izmjeni Uredbe (EU) br. 904/2010 u pogledu mjera za jačanje administrativne suradnje radi suzbijanja prijevara u vezi s PDV-om;
* Usvojen je izmijenjeni proračun EU-a za 2020. godinu;
* Donesena je Uredba (EU) 2020/852 od 18. lipnja 2020. EP-a i Vijeća o uspostavi okvira za olakšavanje održivih ulaganja i izmjeni Uredbe (EU) 2019/2088;
* Postignut je politički dogovor o prijedlogu Uredbe Europskog parlamenta i Vijeća o okviru za oporavak i sanaciju središnjih drugih ugovornih strana i o izmjeni uredbi (EU) br. 1095/2010, (EU) br. 648/2012 i (EU) 2015/2365 te izmjeni direktiva 2002/47/EC, 2004/25/EC, 2005/56/EC, 2007/36/EC, 2011/35/EU i (EU)2017/1132 te je definiran kompletan tekst uredbe odnosno odrađen je cjelokupni politički i tehnički mandat;
* Postignut je dogovor s Europskim parlamentom o prijedlogu Uredbe Europskog parlamenta i Vijeća o izmjeni Uredbe (EU, Euratom) br. 883/2013 o istragama koje provodi Europski ured za borbu protiv prijevara (OLAF) u pogledu suradnje s Uredom europskog javnog tužitelja i djelotvornosti istraga koje provodi OLAF;
* Postignut je dogovor o odgodi primjene PDV paketa (e-trgovina) za šest mjeseci;
* Donesena je odluka Vijeća o stajalištu koje treba zauzeti u ime EU-a u okviru Upravnog odbora za carinsku konvenciju o međunarodnom prijevozu roba uz primjenu karneta TIR u pogledu prijedloga izmjene Konvencije;
* Donesena je odluka Vijeća o stajalištu koje treba zauzeti u ime EU na 63. sjednici Komisije za opojne droge o uvrštavanju tvari u tablicu I. Konvencije UN protiv nezakonite trgovine opojnim drogama i psihotropnim tvarima;
* Donesena je odluka Vijeća o stajalištu koje treba zauzeti u ime EU u Zajedničkom odboru za carinsku suradnju, osnovanog u okviru Sporazuma između EU i Novog Zelanda o suradnji i uzajamnoj administrativnoj pomoći, u vezi usvajanja poslovnika Zajedničkog odbora za carinsku suradnju;
* Potvrđeni su i usvojeni konačni kompromisni tekstovi Prijedloga Uredbe Europskog parlamenta i Vijeća o europskim pružateljima usluga skupnog financiranja za poduzeća (*European Crowdfunding Service Providers Regulation*) te Prijedloga Direktive Europskog parlamenta i Vijeća o izmjeni Direktive 2014/65/EU o tržištu financijskih instrumenata (*MiFID II amendments Directive*).

U **žurnom postupku** doneseni su i zakonodavni akti povezani s mjerama prilagodbe i oporavka uslijed Covid-19 pandemije:

* Uredba EP-a i Vijeća o izmjeni uredaba (EU) br. 1303/2013, (EU) br. 1301/2013 i (EU) br. 508/2014 s obzirom na posebne mjere za mobilizaciju ulaganja u zdravstvene sustave država članica i u druge sektore njihovih gospodarstava u odgovoru na izbijanje Covid-19 (CRII);
* Uredba (EU) 2020/461 EP-a i Vijeća o izmjeni Uredbe Vijeća (EZ) br. 2012/2002 radi pružanja financijske pomoći državama članicama i zemljama koje pregovaraju o pristupanju Uniji ozbiljno pogođenima izvanrednim stanjem velikih razmjera u području javnog zdravlja;
* Odluka (EU) 2020/701 EP i Vijeća od 25. svibnja 2020. o pružanju makrofinancijske pomoći partnerima u procesu proširenja i partnerima u susjedstvu u kontekstu krize uzrokovane Covid-19 pandemijom;
* Uredba Vijeća (EU) 2020/672 od 19. svibnja 2020. o uspostavi Europskog instrumenta za privremenu potporu radi smanjenja rizika od nezaposlenosti u izvanrednoj situaciji (SURE) nakon izbijanja bolesti Covid-19;
* Uredba (EU) 2020/558 EP-a i Vijeća od 23. travnja 2020. o izmjeni Uredbe (EU) br. 1301/2013 i (EU) br. 1303/2013 u pogledu posebnih mjera radi pružanja iznimne fleksibilnosti za korištenje europskih strukturnih i investicijskih fondova u odgovoru na izbijanje bolesti Covid-19;
* Uredba Vijeća (EU, Euratom) 2020/538 od 17. travnja 2020. o izmjeni Uredbe (EU, Euratom) br. 1311/2013 kojom se uspostavlja višegodišnji financijski okvir za razdoblje 2014.–2020. u pogledu opsega ukupne razlike do gornje granice za obveze;
* Odluka EP-a i Vijeća o izmjeni Odluke (EU) 2020/265 u pogledu prilagodbi iznosa mobiliziranih iz instrumenta fleksibilnosti za 2020.;
* Odluka (EU) 2020/547 EP-a i Vijeća od 17. travnja 2020. o mobilizaciji pričuve za nepredviđene izdatke za 2020. radi pružanja hitne pomoći državama članicama i daljnjeg jačanja mehanizma Unije za civilnu zaštitu/rescEU kao odgovor na izbijanje bolesti Covid-19;
* Izmjena proračuna br. 2 za opći proračun za 2020. - pružanje hitne potpore državama članicama i dodatno povećanje sredstava za Mehanizam Unije za civilnu zaštitu/rescEU kao odgovor na Covid-19 pandemiju;
* Uredba Vijeća o aktivaciji hitne potpore na temelju Uredbe Vijeća (EU) 2016/369 od 15. ožujka 2016. i izmjeni njezinih odredaba s obzirom na Covid-19pandemiju *(izmjene ESI Uredbe*);
* Uredba (EU) 2020/873 EP i Vijeća od 24. lipnja 2020. o izmjeni uredbi (EU) br. 575/2013 i (EU) 2019/876 u pogledu određenih prilagodbi kao odgovora na Covid-19 pandemiju (*CRR*);
* Direktiva Vijeća o izmjeni Direktive 2011/16/EU zbog hitne potrebe za odgodom određenih rokova za podnošenje i razmjenu informacija u području oporezivanja zbog pandemije Covid-19.

**Nezakonodavne aktivnosti:**

* Usvojeni su zaključci Vijeća o strukturi i stopama trošarine koje se primjenjuju na prerađeni duhan;
* Usvojeni su zaključci Vijeća o godišnjoj strategiji održivog rasta za 2020.;
* Usvojeni su zaključci Vijeća o Izvješću o mehanizmu upozoravanja za 2020.;
* Usvojeni su revidirani zaključci Vijeća o revidiranom EU-ovu popisu nekooperativnih jurisdikcija u porezne svrhe;
* Usvojeni su zaključci Vijeća o napretku postignutom u vezi s poreznim pitanjima

tijekom hrvatskog predsjedanja;

* Usvojeni su zaključci Vijeća o proračunskim smjernicama za 2021. godinu;
* Usvojeni su zaključci Vijeća o izvješćima o zemljama u okviru europskog semestra 2020. i provedbi preporuka za pojedine zemlje iz 2019.;
* Usvojeni su zaključci Vijeća o budućem razvoju administrativne suradnje na području oporezivanja;
* Usvojena je Preporuka Vijeća o ekonomskoj politici europodručja;
* Usvojena je Preporuka Vijeća o davanju razrješnice Komisiji u odnosu na izvršenje općeg proračuna Europske unije za financijsku godinu 2018.;
* Usvojena je Izjava o Paktu o stabilnosti i rastu s obzirom na krizu prouzročenu bolešću Covid-19;
* Usvojena je Izjava o nastavku bankovnog kreditiranja i o očuvanju dobrog funkcioniranja sektora osiguranja u kontekstu Covid-19 pandemije;
* Usvojene su Izjave EU-a vezano za održavanje međunarodnih sastanaka Proljetne skupštine MMF-a i Svjetske banke i sastanka G20 ministara financija i guvernera središnjih banaka;
* Usvojen je Opis poslova (*Terms of Reference, ToR*) vezano uz izradu studije održivosti za financijsku arhitekturu EU-a za međunarodni razvoj;
* Održan je ekonomsko-financijski dijalog s državama zapadnog Balkana i Turske te su usvojeni zajednički zaključci.

**Vijeće za pravosuđe i unutarnje poslove (JHA)**

Tijekom hrvatskog predsjedanja održan je neformalni sastanak Vijeća za pravosuđe i unutarnje poslove 23. i 24. siječnja, u Zagrebu. Nakon izbijanja migracijske krize na grčko/bugarskoj-turskoj granici, održan je izvanredni sastanak Vijeća u formatu ministara unutarnjih poslova 4. ožujka te redovni sastanak Vijeća u formatu ministara unutarnjih poslova 13. ožujka.

##### Održane su i dvije neformalne videokonferencije ministara pravosuđa (6. travnja i 4. lipnja) te dvije neformalne videokonferencije ministara unutarnjih poslova (28. travnja i 5. lipnja).

##### Također, u okviru političkog dijaloga EU-SAD, održan je sastanak visokih dužnosnika u Rovinju 5. i 6. ožujka te je održana neformalna ministarska videokonferencija 28. svibnja.

Hrvatska je kao predsjedavajuća Vijećem sudjelovala i na sedam neformalnih videokonferencija ministara unutarnjih poslova (16., 18., 20., 24. i 27. ožujka te 7. i 16. travnja) koje je organizirala Europska komisija, u svjetlu odgovora na krizu izazvanu Covid-19.

**Zakonodavne aktivnosti:**

* Donesena je Uredba o izmjeni Uredbe EP-a i Vijeća o statistici o migracijama i međunarodnoj zaštiti;
* Donesene su Odluke Vijeća o sklapanju Sporazuma o statusu s Crnom Gorom i Srbijom o djelovanjima koje provodi Agencija za europsku graničnu i obalnu stražu u Crnoj Gori i Srbiji;
* Donesena je Odluka Vijeća o sklapanju Protokola između EU-a, Švicarske i Lihtenštajna o njihovu sudjelovanju u Eurodacu u svrhu kaznenog progona;
* Donesena je Odluka Vijeća o sklapanju Protokola između EU-a, Islanda i Kraljevine Norveške o njihovu sudjelovanju u Eurodacu u svrhu kaznenog progona;
* Donesena je Odluka Vijeća o odobravanju otvaranja pregovora u cilju sklapanja Sporazuma o evidenciji podataka o putnicima (PNR) između EU-a i Japana;
* Donesena je Uredba EP-a i Vijeća o sustavu Internetske baze za krivotvorene i vjerodostojne isprave (FADO) i stavljanju izvan snage Zajedničke akcije 98/700/PUP;
* Donesena je Odluka Vijeća o otvaranju pregovora između EU-a i Novog Zelanda o razmjeni osobnih podataka između Europola i Novog Zelanda za borbu protiv teških kaznenih djela i terorizma;
* Donesene su Odluke Vijeća o sklapanju Sporazuma o pojednostavljenju izdavanja viza i sporazuma o ponovnom prihvatu s Bjelarus;
* Održani su tehnički i politički trijalog s EP-om o Prijedlogu uredbe o izmjeni uredbe o viznom informacijskom sustavu (VIS);
* Održana su četiri trijaloga s EP-om o Prijedlogu uredbe o sprječavanju širenja terorističkog sadržaja na internetu;
* Nakon održanih tehničkih i političkih trijaloga s EP-om o Prijedlogu izmjene Uredbe o dostavi pismena u građanskim i trgovačkim stvarima i Prijedlogu izmjene Uredbe o izvođenju dokaza u građanskim i trgovačkim stvarima, postignut je politički dogovor o oba Prijedloga izmjene Uredbi;
* Održana su dva tehnička sastanka o prijedlogu Uredbe o uspostavi Fonda za azil i migracije (*AMF*), jedan tehnički sastanak o prijedlogu Uredbe o uspostavljanju Fonda za unutarnju sigurnost (*ISF*), dva tehnička sastanka o prijedlogu Uredbe o uspostavi, u okviru Fonda za integrirano upravljanje granicama, Instrumenta za financijsku potporu u području upravljanja granicama i viza (*BMVI*), te osam savjetničkih sastanaka.

**Nezakonodavne aktivnosti:**

* Usvojeni su zaključci Vijeća o tematskom izvješću Europskog revizorskog suda br. 20/2019 o informacijskim sustavima EU-a koji se upotrebljavaju u okviru granične kontrole;
* Usvojeni su zaključci Vijeća o jačanju suradnje s partnerima sa zapadnog Balkana u području migracija i sigurnosti;
* Usvojeni su zaključci Vijeća o tematskom izvješću Europskog revizorskog suda br. 24/2019 o azilu, premještanju i vraćanju;
* Usvojeni su zaključci Vijeća o jačanju financijskih istraga radi borbe protiv teškog i organiziranog kriminala;
* Vijeće je odobrilo Programski dokument Frontex-a za razdoblje 2021. -2023.;
* Vijeće je na razini COREPER-a odobrilo dogovor o sveobuhvatnom mehanizmu sredstava utjecaja EU-a (vraćanje/readmisije);
* U kontekstu situacije vezane uz pandemiju Covid-19, Vijeće je 30. lipnja 2020. usvojilo Preporuku o privremenom ograničenju neobveznih putovanja u EU i mogućem ukidanju takvog ograničenja (podložna redovnoj reviziji);
* Donesen je „Set operativnih i strateških mjera u svrhu unaprjeđenja suradnje na području nezakonite trgovine drogama“ sim članka 15. (zbog protivljenja jedne države članice), u potpunosti je usuglašen tekst Strateških smjernica u području slobode, sigurnosti i pravde za sljedeće petogodišnje razdoblje.

## Vijeće za zapošljavanje, socijalnu politiku, zdravstvo i pitanja potrošača (EPSCO)

Kao odgovor na prve zabilježene slučajeve bolesti Covid-19 na području Europske unije, već 7. veljače hrvatsko predsjedništvo je organiziralo videokonferenciju na visokoj razini. Naknadno, 13. veljače i 6. ožujka održani su izvanredni fizički sastanci Vijeća u formatu ministara zdravstva.

Održane su neformalne videokonferencije u formatu ministara zdravstva (12. ožujka, 15. travnja, 12. svibnja i 12. lipnja), te ministara zapošljavanja i socijalne politike (19. ožujka, 5. svibnja i 9. lipnja).

RH je kao predsjedavajuća Vijećem sudjelovala i na jedanaest neformalnih videokonferencija ministara zdravstva (16., 19., 23., 26., 30. ožujka, 2., 6., 20. i 27. travnja, 7. i 25. svibnja) koje je organizirala Europska komisija, u svjetlu odgovora na krizu izazvanu COVID-om.

Hrvatsko predsjedništvo organiziralo je u siječnju u Zagrebu Konferenciju EU na visokoj razini: „Sudjelovanje žena na tržištu rada – društvena dobit“.

**Zakonodavne aktivnosti:**

* Održana su dva tehnička trijaloga te jedan politički trijalog s EP-om o Prijedlogu Uredbe o Europskom fondu za prilagodbu globalizaciji (EGF).

U **žurnom postupku** doneseni su zakonodavni akti povezani s mjerama prilagodbe i oporavka uslijed Covid-19 pandemije:

* Uredba EP-a i Vijeća o izmjeni Uredbe (EU) 223/2014 u pogledu uvođenja posebnih mjera u odgovoru na Covid-19 pandemiju (*izmjene Uredbe o FEAD-u*);
* Uredba EP-a i Vijeća o izmjeni Uredbe (EU) 2017/745 o medicinskim proizvodima u pogledu datuma primjene određenih njezinih odredbi (*Uredba o izmjeni MDR-a*).

##### Nezakonodavne aktivnosti:

* Usvojeni su zaključci Vijeća ministara zdravstva o Covid-19;
* Usvojeni su zaključci Vijeća o demografskim izazovima – put naprijed;
* Usvojeni su zaključci Vijeća o prekvalifikaciji i unapređenju vještina kao temelj za povećanje održivosti i lakšeg zapošljavanja u kontekstu podupiranja gospodarskog oporavka i socijalne kohezije;
* Usvojeni su zaključci Vijeća o godišnjoj strategiji održivog rasta i Zajedničko izvješće o zapošljavanju za 2020.;
* Usvojeni su zaključci Vijeća o jačanju dobrobiti na radnom mjestu;
* Objavljeni su zaključci predsjedništva o utjecaju dugotrajne skrbi na ravnotežu između poslovnog i privatnog života.

## Vijeće za konkurentnost (COMPET)

Tijekom hrvatskog predsjedanja održan je formalni sastanak Vijeća u formatima ministara nadležnih za istraživanje/inovacije i za unutarnje tržište/industriju, 27. i 28. veljače. Održan je i neformalni sastanak Vijeća u formatu ministara nadležnih za istraživanje 3. i 4. veljače u Zagrebu.

Pored toga, održane su dvije neformalne videokonferencije ministara za istraživanje (7. travnja i 29. svibnja), jedna neformalna videokonferencija ministara zaduženih za svemir (29. svibnja), dvije neformalne videokonferencije ministara turizma (27. travnja i 20. svibnja), tri neformalne videokonferencije ministara nadležnih za unutarnje tržište i industriju (20. ožujka, 15. svibnja i 12. lipnja).

Održana je neformalna videokonferencija na visokoj razini o Novoj europskoj Strategiji za potrošače (25. lipnja).

**Zakonodavne aktivnosti:**

* Usvojen je konačni kompromisni tekst za Prijedlog direktive o udružnim tužbama za zaštitu kolektivnih interesa potrošača nakon održanih trijaloga (2. ožujka, 1. travnja, 30. travnja te 22. lipnja);
* Usvojen je djelomični opći pristup o Prijedlogu Odluke Europskog parlamenta i Vijeća o Strateškom inovacijskom programu Europskog instituta za inovacije i tehnologiju (*EIT)* za razdoblje 2021.–2027.: jačanje europskog inovacijskog talenta i kapaciteta;
* Odobren je mandat Vijeća za pregovore s Europskim parlamentom za preostale dijelove teksta: Prijedloga Uredbe Europskog parlamenta i Vijeća o Europskom institutu za inovacije i tehnologiju (preinaka) te Prijedloga Odluke Europskog parlamenta i Vijeća o Strateškom inovacijskom programu Europskog instituta za inovacije i tehnologiju (*EIT*) za razdoblje 2021.–2027.: jačanje europskog inovacijskog talenta i kapaciteta.

U **žurnom postupku** doneseni su zakonodavni akti povezan s mjerama prilagodbe i oporavka uslijed Covid-19:

* Uredba o izmjeni Uredbe (EU) 2016/1628 u pogledu njezinih prijelaznih odredaba radi uklanjanja posljedica krize uzrokovane bolešću Covid-19;
* Uredba o privremenim mjerama koje se odnose na glavne skupštine europskih društava (SE) i europskih zadruga (SCE).

**Nezakonodavne aktivnosti:**

* Usvojena je Zajednička izjava ministara zaduženih za unutarnje tržište i industriju o Planu za oporavak Europe;
* Usvojeni su zaključci Vijeća o boljem zakonodavstvu „Osiguravanje konkurentnosti te održivog i uključivog rasta“;
* Usvojeni su zaključci Vijeća o svemiru za održivu Europu;
* Usvojena je Odluka Vijeća o stajalištu koje treba zauzeti u ime Europske unije u relevantnim odborima Gospodarske komisije Ujedinjenih naroda za Europu o prijedlozima izmjena pravilnika UN-a br. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 i 152, o prijedlozima izmjena globalnih tehničkih pravilnika br. 3, 6 i 16, o prijedlogu izmjena Konsolidirane rezolucije R.E.5 i o prijedlogu ovlaštenja za izradu izmjena Globalnog tehničkog pravilnika br. 6 i izradu novog globalnog tehničkog pravilnika o određivanju snage elektrificiranog vozila;
* Usvojena je Odluka Vijeća o stajalištu koje treba zauzeti u ime Europske unije u Svjetskom forumu za usklađivanje pravilnika o vozilima Gospodarske komisije Ujedinjenih naroda za Europu o prijedlozima izmjena pravilnika UN-a br. 13, 14, 16, 22, 30, 41, 78, 79, 83, 94, 95, 101, 108, 109, 117, 129, 137, 138, 140 i 152, prijedlozima izmjena globalnih tehničkih pravilnika br. 3, 6, 7, 16 i 19, prijedlogu izmjena Konsolidirane rezolucije R.E.3 i prijedlozima pet novih pravilnika UN-a koji se odnose na sigurnost, emisije i automatizaciju u području motornih vozila.

## Vijeće za promet, telekomunikacije i energetiku (TTE)

##### Tijekom hrvatskog predsjedanja, 11. ožujka u Opatiji je održan neformalni sastanak ministara prometa zaduženih za pomorstvo, zajedno s pomorskom konferencijom na visokoj razini koja se održala dan ranije.

##### Neformalne videokonferencije ministara prometa održane su 18. ožujka, 29. travnja i 4. lipnja, neformalne videokonferencije ministara energetike 28. travnja i 15. lipnja te neformalne videokonferencije ministara telekomunikacija 5. svibnja i 5. lipnja.

##### Zakonodavne aktivnosti:

* Nakon održanih trijaloga (3. veljače, 18. svibnja i 8. lipnja za Prijedlog uredbe EP-a i Vijeća o mjerama pojednostavnjenja radi realizacije transeuropske prometne mreže (TEN-T) postignut je dogovor s EP-om te je u Vijeću potvrđen konačni kompromisni tekst;
* Odobren je mandat Vijeća za pregovore s EP-om za Odluku o Europskoj godini željeznice (2021.) te revidirani mandat za pregovore s EP za Prijedlog uredbe EP-a i Vijeća o osnivanju Europskog centra za stručnost u području kibernetičke sigurnosti i Mreže koordinacijskih centara;
* Održani su trijalozi (28. siječnja, 18. veljače i 23. lipnja) za Prijedlog uredbe EP-a i Vijeća o pravima i obvezama putnika u željezničkom prometu;
* Održan je trijalog (25. lipnja) za Prijedlog uredbe EP-a i Vijeća o osnivanju Europskog centra za stručnost u području kibernetičke sigurnosti i Mreže koordinacijskih centara;
* Usvojena je Odluka (EU) br. 2020/853 EP-a i Vijeća o davanju ovlasti Njemačkoj za izmjenu njezina bilateralnog sporazuma o cestovnom prijevozu sa Švicarskom kako bi se dozvolila kabotaža prilikom pružanja usluga međunarodnog cestovnog prijevoza putnika običnim i turističkim autobusima između pograničnih regija tih dviju zemalja;
* Usvojene su Odluke EP-a i Vijeća o davanju ovlasti Njemačkoj, odnosno Odluka o davanju ovlasti Italiji, vezane za izmjenu njihovih bilateralnih a sporazuma sa Švicarskom kojim se dozvoljava kabotaža prilikom pružanja usluga međunarodnog cestovnog prijevoza putnika običnim i turističkim autobusima između pograničnih regija tih dviju zemalja;
* Usvojeno je 13 odluka o sklapanju sporazuma između EU i trećih zemalja u području zračnog prometa (2 sporazuma s Narodnom Republikom Kinom, 1 sporazum i 1 protokol s Republikom Moldovom, 1 sporazum i 1 protokol s Gruzijom, 1 sporazum i 1 protokol s Izraelom, 1 sporazum i 1 protokol s Hašemitskom Kraljevinom Jordan, 1 protokol s Kraljevinom Maroko, 1 sporazum s Japanom i 1 s Republikom Korejom).

U **žurnom postupku** doneseni su i zakonodavni akti povezani s mjerama prilagodbe i oporavka uslijed pandemije Covid-19:

* Uredba (EU) 2020/459 EP-a i Vijeća o izmjeni uredbe (EEZ) br. 95/93 o zajedničkim pravilima za dodjelu slotova u zračnim lukama zajednice;
* Uredba (EU) 2020/697 EP-a i Vijeća o izmjeni uredbe (EU) 2017/352 kako bi se upravljačkom tijelu luke ili nadležnom tijelu omogućilo da pruži fleksibilnost u pogledu naplate pristojbi za upotrebu lučke infrastrukture u kontekstu izbijanja bolesti Covid-19;
* Uredba (EU) 2020/698 EP-a i Vijeća o utvrđivanju posebnih i privremenih mjera zbog izbijanja bolesti Covid-19 u pogledu obnove ili produljenja određenih potvrda, dozvola i ovlaštenja te odgodi određenih redovnih provjera i redovnih osposobljavanja u određenim područjima zakonodavstva o prometu;
* Uredba (EU) 2020/696 EP-a i Vijeća o izmjeni uredbe (EZ) br. 1008/2008 o zajedničkim pravilima za obavljanje zračnog prijevoza u zajednici s obzirom na pandemiju Covid-19;
* Direktiva (EU) 2020/700 EP-a i Vijeća o izmjeni Direktiva (EU) 2016/797 i (EU) 2016/798 u pogledu produljenja razdoblja za njihovo prenošenje.

##### Nezakonodavne aktivnosti:

* Usvojeni su zaključci Vijeća „Sektor vodnog prometa EU-a – izgledi za budućnost: prema ugljično neutralnom, automatiziranom i konkurentno sektoru vodnog prometa EU-a s nula nesreća”;
* Usvojeni su zaključci Vijeća o oblikovanju digitalne budućnosti Europe;
* Usvojeni su zaključci Vijeća o odgovoru na pandemiju Covid-19 u energetskom sektoru EU-a – put prema oporavku;
* Potpisana je tzv. Opatijska deklaracija o razvoju pomorstva u EU;
* U području unutarnjih plovnih putova, potpisani su Dunavski ministarski zaključci (zemlje dunavske regije);
* Potpisan je Memorandum o razumijevanju za provedbu Deklaracije o čistoj energiji za EU otoke;
* Usvojen je niz koordinativnih dokumenata za potrebe sastanaka na razini Međunarodne pomorske organizacije i Organizacije međunarodnog civilnog zrakoplovstva te za Odbor za nadzor države luke Paris MoU (Pariški memorandum o suglasnosti), Odbor za kopneni promet Ekonomske komisije Ujedinjenih naroda za Europu i Prometne zajednice zapadnog Balkana.

## Vijeće za poljoprivredu i ribarstvo (AGRIFISH)

Tijekom hrvatskog predsjedanja održan je formalni sastanak Vijeća za poljoprivredu i ribarstvo 27. siječnja. Dodatno, održane su neformalne videokonferencije ministara nadležnih za poljoprivredu i ribarstvo 25. ožujka, 13. svibnja, 8. lipnja i 29. lipnja te 11 sastanaka Posebnog odbora za poljoprivredu.

**Zakonodavne aktivnosti:**

* Usvojena je Uredba (EU) 2020/127 Europskog parlamenta i Vijeća od 29. siječnja 2020. o izmjeni Uredbe (EU) br. 1306/2013 u pogledu financijske discipline od financijske godine 2021. i Uredbe (EU) br. 1307/2013 u pogledu fleksibilnosti među stupovima za kalendarsku godinu 2020.;
* Održano je pet tehničkih i tri politička trijaloga s EP što je rezultiralo sporazumom o zajedničkom razumijevanju o Prijedlogu uredbe o prijelaznim pravilima Zajedničke poljoprivredne politike po svim pitanjima osim onih vezanih uz Višegodišnji financijski okvir;
* Održano je sedam tehničkih i dva politička trijaloga s EP o Prijedlogu uredbe EP-a i Vijeća o europskom fondu za pomorstvo i ribarstvo (EMFF);
* Usvojeno je izvješće o napretku za Prijedlog uredbe EP-a i Vijeća o izmjeni uredaba Vijeća u pogledu kontrole ribarstva;
* Usvojen je mandat Vijeća za ICCAT transpozicijsku uredbu;
* Održan je jedan tehnički trijalog o izmjeni uredbe za istočni bakalar u Baltičkom moru.

U **žurnom postupku** doneseni su i zakonodavni akti povezani s mjerama prilagodbe i oporavka uslijed pandemije Covid-19:

* Uredba EP-a i Vijeća za izmjenu Uredbi 1379/2013 i 508/2014 s ciljem ublažavanja utjecaja pandemije u sektoru ribarstva i akvakulture.
* Uredba (EU) 2020/872 Europskog parlamenta i vijeća od 24. lipnja 2020. o izmjeni Uredbe (EU) br. 1305/2013 u pogledu posebne mjere za pružanje izvanredne privremene potpore u okviru Europskog poljoprivrednog fonda za ruralni razvoj (EPFRR) kao odgovor na izbijanje bolesti Covid-19.

**Nezakonodavne aktivnosti:**

* Provedena je rasprava ministara o Zelenom planu, Strategiji bioraznolikosti te o Strategiji od polja do stola (obje su dio Europskog zelenog plana);
* Intenziviranjem suradnje i razmjene mišljenja s Komisijom inicirane su izvanredne mjere prilagodbe i oporavka uslijed pandemije Covid-19 za poljoprivredu i ribarstvo (doneseno 9 provedbenih i 3 delegirane uredbe Komisije) koje su posebno raspravljene na dvije tematske videokonferencije ministara poljoprivrede i ribarstva;
* Donesene su dvije izmjene Uredbe Vijeća o izmjeni Uredbe 2019/1838 o utvrđivanju ribolovnih mogućnosti u Baltičkome moru za 2020. i izmjeni Uredbe 2020/123 o utvrđivanju ribolovnih mogućnosti u Atlantskom oceanu i Sjevernome moru za 2020.;
* Usuglašeni su zaključci Vijeća na temelju "Izvješća Europskog revizorskog suda 5/2020 u svezi Održive uporabe sredstava za zaštitu bilja - Ostvaren je ograničen napredak u mjerenju i smanjivanju rizika";
* Pripremljen i usuglašen nacrt zaključaka Vijeća o tematskom izvješću Europskog revizorskog suda br. 23/2019 naslovljenom: Stabilizacija prihoda poljoprivrednika: dostupan je sveobuhvatan skup alata, no potrebno je pronaći rješenje za slabu primjenu instrumenata i isplatu previsokih nadoknada.

## Vijeće za okoliš (ENVI)

Tijekom hrvatskog predsjedanja održan je formalni sastanak Vijeća za okoliš 5. ožujka te neformalna videokonferencija ministara okoliša 23. lipnja.

**Zakonodavne aktivnosti:**

* U Vijeću je potvrđen politički dogovor koji je postignut s EP-om tijekom finskog predsjedanja za Prijedlog direktive EP-a i Vijeća o kvaliteti vode namijenjene za ljudsku potrošnju.

**Nezakonodavne aktivnosti:**

* Usvojeni su zaključci Vijeća o poboljšanju kvalitete zraka;
* Vijeće EU-a je usvojilo dugoročnu niskougljičnu strategiju EU-a te podnesak koji je dostavljen Tajništvu Okvirne konvencije UN-a o promjeni klime (UNFCCC), 6. ožujka 2020.;
* Započeta je rasprava o novim prijedlozima/inicijativama Europskog zelenog plana objavljenima tijekom hrvatskog predsjedanja: Europski propis o klimi, EU Strategija za bioraznolikost do 2030. i Akcijski plan za kružno gospodarstvo;
* Usvojena je Odluka Vijeća (EU) 2020/243 od 13. veljače 2020. o stajalištu koje treba zauzeti u ime Europske unije na trinaestom sastanku Konferencije stranaka Konvencije o zaštiti migratornih vrsta divljih životinja u pogledu prijedlogâ različitih stranaka o izmjeni dodataka toj konvenciji te o povlačenju rezerve priopćene toj konvenciji;
* Usvojeni su zaključci Vijeća o tematskom izvješću Revizorskog suda br. 18/2019 naslovljenome „Emisije stakleničkih plinova u EU-u: dostavljaju se odgovarajući podatci, ali potreban je bolji uvid u buduća smanjenja“ .

## Vijeće za obrazovanje, mlade, kulturu i sport (EYCS)

Tijekom hrvatskog predsjedanja održan je formalni sastanak Vijeća u formatu ministara nadležnih za obrazovanje 20. veljače.

Dodatno, održane su neformalne videokonferencije ministara obrazovanja (12. ožujka, 14. travnja, 18. svibnja i 23. lipnja), ministara nadležnih za sport (21. travnja i 2. lipnja), ministara nadležnih za mlade (19. svibnja) te ministara kulture (8. travnja i 19. svibnja).

**Nezakonodavne aktivnosti:**

* Usvojeni su zaključci Vijeća o europskim učiteljima i nastavnicima budućnosti;
* Usvojeni su zaključci Vijeća o suzbijanju krize u području obrazovanja i osposobljavanja uzrokovane bolešću Covid-19;
* Usvojeni su zaključci Vijeća o pružanju većih mogućnosti za mlade u ruralnim i udaljenim područjima;
* Potpisana je i usvojena Deklaracija EU ministara kulture i medija o kulturi u doba krize COVID-19;
* Usvojeni su zaključci Vijeća o upravljanju rizikom u području kulturne baštine;
* Usvojeni su zaključci Vijeća o medijskoj pismenosti u svijetu koji se neprestano mijenja;
* Usvojeni su zaključci Vijeća o izmjeni Plana rada za kulturu za razdoblje 2019.-2022.;
* Usvojeni su zaključci Vijeća o osnaživanju trenera povećanjem mogućnosti za stjecanje vještina i kompetencija;
* Usvojeni su zaključci Vijeća o učinku Covid-19 pandemije i oporavku sektora sporta;
* Usvojena je Rezolucija Vijeća o obrazovanju i osposobljavanju u okviru Europskog semestra;
* Usvojena je Rezolucija Vijeća i predstavnika vlada država članica o ishodima sedmog ciklusa Dijaloga EU-a s mladima.

## 5. Suradnja s institucijama EU tijekom predsjedanja RH Vijećem EU

**Suradnja s Europskim parlamentom**

Suradnja hrvatskog predsjedništva Vijećem EU s Europskim parlamentom započela je 5. prosinca 2019., uobičajenim posjetom Konferencije predsjednikâ Europskog parlamenta Hrvatskoj na čelu s predsjednikom Europskog parlamenta Davidom Sassolijem. Konferencija predsjednikâ EP sastala se s Vladom RH, a predsjednika EP na zasebni je sastanak primio predsjednik Vlade Andrej Plenković.

Hrvatska je, sukladno uobičajenoj praksi, predstavljala Vijeće EU na plenarnim sjednicama Europskog parlamenta. Tijekom prvih šest mjeseci, Europski parlament održao je devet plenarnih sjednica, pri čemu je hrvatsko predsjedništvo fizički prisustvovalo na njih sedam (od 13. do 16. siječnja, 29. siječnja, od 10. do 13. veljače, od 9. do 10. ožujka, od 13. do 15. svibnja, 27. svibnja te od 17. do 19. lipnja), dok su preostala dva zasjedanja (26. ožujka te od 16. do 17. travnja) održana bez fizičke nazočnosti hrvatskog predsjedništva zbog nemogućnosti putovanja tijekom pandemije, kada je hrvatsko predsjedništvo, u ime Vijeća, iznimno uputilo pisane izjave.

Rasprave su oslovile niz tema od prioritetne važnosti za EU, između ostaloga odgovor EU na krizu izazvanu pandemijom Covid-19; Višegodišnji financijski okvir; povlačenje UK iz EU i oblikovanje budućih odnosa; Konferenciju o budućnosti Europe; vladavinu prava; humanitarne situacije na grčkim otocima; antisemitizam i druge teme.

Tijekom hrvatskog predsjedanja Vijećem EU, predsjedništvo je, po pozivu, nastavilo sudjelovati u raspravama pojedinih Odbora EP, uključujući na dužnosničkoj i veleposlaničkoj razini. Pojedini predsjednici odbora i izvjestitelji održali su konzultacije u Zagrebu prije izbijanja pandemije Covid-19.

**Suradnja s ostalim tijelima i institucijama EU**

Tijekom predsjedanja ostvareni su posjeti i suradnja s drugim tijelima i institucijama EU, iako je dio planiranih aktivnosti bio otkazan zbog pandemije Covid-19. Prioriteti hrvatskog predsjedanja predstavljeni su na ministarskoj razini Europskom gospodarskom i socijalnom odboru u siječnju, a u veljači i Odboru regija (OR).

Predsjedništvo EGSO je uoči predsjedanja, u listopadu 2019., posjetilo Zagreb i održalo sastanke s predstavnicima Vlade, kao i tematsku konferenciju o demografskim izazovima. Posjet predsjedništva OR nije bio moguć, no u svibnju je hrvatsko predsjedništvo Vijećem EU na ministarskoj razini sudjelovalo putem videoveze. Sukladno uobičajenoj praksi, hrvatsko predsjedništvo predložilo je izradu nekoliko savjetodavnih mišljenja od EGSO i OR vezano uz prioritetne teme predsjedanja, nakon provedenih konzultacija s nadležnim tijelima. Teme su se odnosile na pitanja demografskih izazova, financiranja klimatske tranzicije, utjecaja kampanja na participaciju u političkom odlučivanju, razvoja vještina i druga pitanja. Hrvatsko predsjedništvo je sudjelovalo na sjednici EGSO u Bruxellesu.

Zbog izbijanja epidemije Covid-19 otkazan je dio planiranih događaja vezan uz savjetodavna mišljenja. Sva savjetodavna mišljenja su izrađena te javno objavljena.

Predsjednik Revizorskog suda EU bio je u radnom posjetu RH u veljači 2020.

**Diplomatske aktivnosti u Zagrebu i državama članicama EU**

Tijekom predsjedanja Vijećem u Zagrebu je organizirano nekoliko sastanaka s predstavnicima diplomatskog zbora na razini šefova diplomatskih predstavništava država članica EU, bilo u fizičkom formatu ili video-vezom, na razini predsjednika Vlade (22. svibnja i 29. lipnja) i ministra vanjskih i europskih poslova (31. siječnja, 27. veljače, 14. ožujka, 29. travnja, 4. svibnja, 11. svibnja).

Diplomatska i konzularna predstavništva RH u državama članicama EU organizirala su predstavljanje prioriteta i programa predsjedanja državi domaćinu i diplomatskim predstavnicima drugih država članica te koliko je bilo moguće do izbijanja Covid-19 pandemije i dio kulturnog programa. Tijekom predsjedanja dobivali su redovita mjesečna izvješća o aktivnostima predsjedništva, o čemu su bili u prilici redovno izvještavati na fizičkim ili virtualnim sastancima šefova misija država članica EU na lokalnoj razini.

## 6. Predsjedništvo u brojkama

**Sastanci EV i Vijeća od siječnja do 13. ožujka:**

* 1 izvanredni sastanak Europskog vijeća;
* 17 fizičkih formalnih sastanaka Vijeća ministara;
* 5 neformalnih sastanaka ministara održanih u Hrvatskoj.

**Videokonferencije nakon izbijanja pandemije Covid-19:**

* 5 videokonferencija članova Europskog vijeća;
* 2 sastanka na vrhu videokonferencijom (EU – zapadni Balkan i EU – države Istočnog partnerstva);
* 66 neformalnih ministarskih videokonferencija od čega, 55 pod predsjedanjem hrvatskog predsjedništva i 11 videokonferencija Vijeća za vanjske poslove u formatima kojima predsjeda visoki predstavnik za vanjske poslove i sigurnosnu politiku.

**Sastanci pripremnih tijela Vijeća:**

* Preko 50 tjednih sastanaka COREPER-a (COREPER II, COREPER I);
* 13 okruglih stolova na razini stalnih predstavnika i 6 tehničkih sastanaka IPCR-a;
* 11 sastanaka Posebnog odbora za poljoprivredu;
* 916 sastanaka radnih tijela.

**Trijalozi:**

* 30 održanih trijaloga (COREPER II, COREPER I, SCA).

**Zakonodavni akti i zaključci Vijeća:**

* 33 usuglašena zakonodavna akta, od toga 22 vezana za krizu uzrokovanu Covid-19 pandemijom;
* 54 usvojena zaključka Vijeća.

**Predstavljanje Vijeća u EP-u:**

* 7 sudjelovanja u ime Vijeća na plenarnim sjednicama Europskog parlamenta.

# **7. Zaključno**

Hrvatsko predsjedanje Vijećem Europske unije po mnogočemu je bilo bez presedana u povijesti Unije. Ono se odvijalo u novom institucionalnom i zakonodavnom ciklusu, s novim sazivom Europskog parlamenta, novom EK i s novim čelnicima europskih institucija.

Novi prioriteti u skladu sa Strateškim programom za razdoblje 2019.–2024., kao i pregovori o novom sedmogodišnjem proračunu EU za razdoblje 2021. - 2027., dali su dodatni okvir najviše operativne i političke zahtjevnosti. Na to se nadovezala i neizvjesnost oko izlaska Ujedinjene Kraljevine iz EU, praćena složenim i osjetljivim pregovorima o budućim odnosima.

Covid-19 pandemija bitno je otežala hrvatsko predsjedanje i dala mu novu, maksimalno složenu dimenziju. Razoran potres koji je 22. ožujka pogodio Zagreb i okolicu bila je još jedna situacija bez presedana, jer nikad u povijesti predsjedanja EU nije se dogodilo da je glavni grad države koja predsjeda bio pogođen takvom prirodnom katastrofom.

U kratkom vremenu Hrvatska se uspjela prilagoditi novim okolnostima i kriznom načinu djelovanja, osiguravajući kontinuitet rada Vijeća. Uz provedbu prioriteta programa predsjedanja, usmjerili smo se na najvažniji novi prioritet – sigurnost građana te koordinaciju zajedničkog odgovora na krizu.

Unatoč krizi i svim povezanim izazovima, Hrvatska je ispunila sve najvažnije zadaće predsjedanja u različitim područjima djelovanja Vijeća i u skladu s programom predsjedanja, i to u sva četiri tematska stupa prioriteta predsjedanja. Izvješće pokazuje da su postignuća vidljiva u svim formacijama Vijeća te se očituju u brojnim usvojenim zakonodavnim aktima, uključivo u onima koji su usvojeni žurnim postupkom kao odgovor na Covid-19 krizu, vođenim trijalozima, dogovorenim zaključcima Vijeća, te ostalim ne-zakonodavnim aktivnostima.

Iako je hrvatsko predsjedanje moralo djelovali u značajno promijenjenim okolnostima, ono je pokazalo i dokazalo Hrvatsku kao odgovornu državu članicu, visokih operativnih, administrativnih i diplomatskih kapaciteta, sposobnu prilagoditi se svim izazovima i uspješno odraditi složenu zadaću „kormilara“ EU.

Prvo hrvatsko predsjedanje Vijećem imalo je važnu stratešku, političku, diplomatsku i administrativnu dimenziju, kako u Europi i svijetu, tako i u samoj Hrvatskoj. Kroz njega smo dodatno približili EU hrvatskim građanima, proširili poznavanje i razumijevanje Unije i njezinih procesa, te pokazali hrvatskoj javnosti koristi koje od toga imamo.

Države članice i čelnici institucija EU, koji su ispratili hrvatsko predsjedanje brojnim i iskrenim komplimentima, dobili su prigodu dodatno upoznati Hrvatsku te se uvjeriti da Hrvatska u EU može uspješno izvršiti i najsloženije zadaće te dati svoj doprinos daljnjem jačanju i razvoju europskog projekta.